**SKUPNA IZJAVA ČEŠKE, GRČIJE, HRVAŠKE, ITALIJE, SLOVAŠKE IN SLOVENIJE O PODPORI ZAČETKU PRISTOPNIH POGAJANJ MED EU IN BOSNO IN HERCEGOVINO**

Bruselj, 29. november 2023

Ob robu ministrskega srečanja zveze Nato so se sestale Češka, Grčija, Hrvaška, Italija, Slovaška in Slovenija, da bi izrazile trajno zavezanost podpori Bosni in Hercegovini na njeni poti evropskega povezovanja.

Poudarjamo, da je politično nujno do konca leta zagotoviti začetek pristopnih pogajanj med EU in Bosno in Hercegovino.

Odkar je Bosna in Hercegovina pridobila status kandidatke za članstvo v EU, je sprejela pomembne ukrepe in zaveze za izpolnjevanje ključnih prednostnih nalog.

V sedanjih geopolitičnih razmerah bi lahko vsako odlašanje z odločitvijo o začetku pristopnih pogajanj še povečalo nestabilnost v regiji in zavrlo premikanje v pravo smer.

Bosni in Hercegovini smo še naprej pripravljeni zagotavljati politično, tehnično in finančno podporo pri izvajanju ključnih reform v tem procesu.

Ponovno poudarjamo, da širitev ni izbira med državami kandidatkami, temveč naš skupni strateški interes, ki bo Evropi zagotovil nujno potrebno stabilnost in varnost.